DESANKA MAKSIMOVIĆ: ,,A I tebe to molim”

Ako prva odem, javiću ti  
javiću ti šta biva kad se brat i sestra  
i mati i prijatelj polako raziđu  
i pljusak se kroz rastresitu humku sruči,  
i treba li se bojati pauka savesti  
i šta on među crvima i stonogama znači.  
  
Javiću ti ima li razlike  
između grumena zemlje i čoveka,  
između suza i voda ponornica,  
i treba li strepeti od izjednačenja  
sa biljkom, kapljom i mineralom,  
a i tebe to molim.  
  
Javiću ti treba li se bojati časa  
kad sve naše riznice pređu u nepoznate ruke  
i da li se njihova vrednost tamo menja  
i da li je život samo šahovska igra  
jezgri i ćelija, a i tebe to molim.  
  
Ako prva odem, javiću ti,  
javiću ti sudbinu pesnika, srca,  
i šta on u susedstvu večne ravnodušnosti znači,  
i šta bude sa munjama i dugama naših ljubavi,  
a i tebe to molim.  
  
Ako prva odem, javiću ti   
javiću ti šta bude iza velike oseke  
koja posle smrti nastupa.  
I da li postoje i tamo plime sećanja  
i da li će te naneti kadgod na moje obale,  
a i tebe to molim.

Vodeća pitanja:

1. Kakvu nedoumicu ima lirski subjekat?
2. Objasnite ulogu apostrofe u pesmi.